अब जल्दी ही आधार कार्ड लेकर आप एयरपोर्ट जा सकेंगे। अब तक आधार कार्ड को वहां पहचान पत्रों की श्रेणी में जगह नहीं मिली थी। सरकार ने सिम कार्ड के लिए आधार के इस्तेमाल की अनुमति दे दी है और अब उसके साथ एयरपोर्ट में प्रवेश हो सकेगा। एक अंग्रेजी अखबार ने यह खबर दी है। बताया जाता है कि गृह मंत्रालय ने यह बात मान ली है कि आधार कार्ड धारकों को एयरपोर्ट में प्रवेश दिया जाए लेकिन यह कुछ अलग तरह से होगा। इसके लिए यात्री को एयरपोर्ट के दरवाजे पर लगे बॉयोमीट्रिक मशीन पर अपना अंगूठा लगाना होगा। इसके साथ ही आधार कार्ड में दर्ज उसका हुलिया तथा अन्य विवरण प्रकट हो जाएंगे। वहां तैनात सीआईएसएफ अधिकारी उसे जांच लेगा। इस सुविधा की शुरुआत बेंगलूर से होगी। अगर वहां यह सफल रहा, तो देश के अन्य एयरपोर्ट में इसे लागू किया जा सकेगा। इसके लिए वहां टेंडर वगैरह मंगाए जा रहे हैं। इसके तहत सीआईएसएफ के पास की बॉयोमीट्रिक मशीनों को आधार कार्ड बनाने वाले संगठन यू.आई.डी.ए.आई. से जोड़ा जाएगा, जो पलक झपकते ही कार्डधारक के बारे में सभी तरह की सूचना दे देगा।